# Sähköisen autoavustushakemuksen liiteluettelo

**Autoavustushakemuksessa tulee antaa auton käyttötarpeesta mahdollisimman tarkka selvitys sekä perustella auton vaihdon syy**. Liitä hakemukseen alla olevat liitteet. Autoavustuksesta voi hakea myös ennakkopäätöksen ennen varsinaista auton hankintaa, jolloin käsittelyä varten lähetetään ne liitteet, jotka ovat hakijan käytettävissä sekä alustava suunnitelma hankittavasta autosta. Seuraavat liitteet tarvitaan autoavustuksen käsittelemistä varten:

* lääkärinlausunto: uudet asiakkaat ja haettaessa vamman vaatimia lisälaitteita ja muutoksia.
* autoveronpalautuksen (ennakko)päätös, joka haetaan Verohallinnosta. Autoveronpalautusta voi saada Suomessa ensi kertaa rekisteröitävään autoon (uusi tai käytetty, joka ei ole ollut Suomen rekisterissä aiemmin).
* vakuutusyhtiöltä tai muulta taholta mahdollisesti saatava tuki
* kopio ajokortista
* tarjous uudesta autosta. Tarjouksessa tulee olla seuraavat asiat:

* uuden auton hinta ilman lisälaitteita
* toimituskulut
* mahdollinen alennus
* lämmittimen hinta
* selvitys tarvittavista muutostöistä ja lisälaitteista: automaattivaihteiden hinta, pyydä tarvittaessa hinta myös manuaalivaihteisesta vastaavasta autosta automaattivaihteen hinnan esille saamiseksi
* käsihallintalaitteiden hinta /tarjouspyyntö
* muiden tarvittavien lisälaitteiden tai muutostöiden hinta
* kauppakirja/rekisteriote. Autoavustuksen hakijan ollessa lapsi hänen tulee olla auton omistaja tai vähintään haltija.
* vaihtoautosta saatu hyvitys sekä vaihtoauton merkki, vuosimalli, kunto ja ajokilometrit.
* rahoitussopimus / tarvittaessa maksulomake
* kuitti maksetusta suorituksesta

Nokian kaupungin Perusturvalautakunta on vahvistanut vammaispalveluiden soveltamisohjeet 16.4.2016 alkaen. Vammaispalveluiden soveltamisohjeiden mukaan auton kohtuullisena bruttohintana pidetään enintään 22 000 euroa. Auton kohtuullista hintaa määriteltäessä voidaan kuitenkin ottaa huomioon hakijan yksilölliset tarpeet.

Taloudellista tukea laskettaessa otetaan huomioon vanhasta autosta saatava hinta ja mahdollinen autoveronpalautus**. Taloudellinen tuki on 50 % nettokustannuksista, kuitenkin enintään 6 000 euroa.** Mikäli auton hintaan on laskettu toiset renkaat, radio tai erikoisväri tai muu lisävaruste, tulee näiden hinta olla eriteltynä. Näihin ei myönnetä autoavustusta.

Autoon voidaan korvata lisäksi vamman vaatimista välttämättömistä lisälaitteista (esimerkiksi automaattivaihteisto, ajohallintalaitteet, vakionopeudensäädin) sekä muutostöistä aiheutuvat

kohtuulliset nettokustannukset. Auton vakiovarusteisiin kuuluvia lisälaitteita ei korvata erikseen, ellei hakija osoita asiantuntijalausunnolla laitteen välttämättömyyttä ja mikäli laitteen hintatieto on eriteltävissä ja saatavissa autoliikkeeltä. Käytetyssä autossa jo valmiina olevan automaattivaihteiston hintaa ei erikseen huomioida autoavustusta myönnettäessä.

Lisätietoja saa vammaispalvelutoimistosta.